પરંતુ પોતાની અભિનયની ક્ષમતાથી લીલીપુટે સાબિત કરી દીધું કે માત્ર લાંબા અને હેન્ડસમ હોવાથી બોલિવૂડમાં કશું પુરવાર કરી નથી શકાતું. લીલીપુટે તેની લાંબી કારકિર્દીમાં લગભગ દરેક મોટા સ્ટાર્સ સાથે કામ કર્યું છે. બોલિવૂડની ‘સાગર’, ‘બંટી ઔર બબલી’, ‘સ્વર્ગ’, ‘એલાન-એ-જંગ’ જેવી અનેક સફળ ફિલ્મો તેના નામે લખેલી છે. આ સાથે જ ‘દેખ ભાઈ દેખ’ અને ચમત્કાર જેવી ફિલ્મોની કથા લખીને તેણે પોતાની આવડત પુરવાર કરી છે. આટલી બધી સફળતા છતાં પણ લીલીપુટનું કહેવું છે કે, ‘ક્યાંક ને ક્યાંક આજે પણ તેને કામ મળવામાં મુશ્કેલીનો સામનો કરવો પડે છે. લોકો આજે પણ એ સ્વીકારી નથી શકતા કે અમારું કદ માત્ર શરીરથી જ ઓછું છે, કામ કરવાની ઉત્સુક્તા, ધગશ અને આવડત તો અન્ય લોકો જેટલી જ અને કેટલેક અંશે તો તેથી પણ વધારે છે. આજે પણ બોલિવૂડમાં માત્ર ને માત્ર જોકના પાત્ર તરીકે જ અમારો ઉપયોગ કરવામાં આવે છે. રિયલ લાઈફમાં હું પિતા, ભાઈ, દીકરાનું કિરદાર બરોબર નિભાવી રહ્યો છું. છતાં રીલ લાઈફમાં આ રોલથી હજુ અમે દૂર જ છીએ. છતાં એક વાત સ્વીકારવી પડશે કે પહેલાં જે હદે અમારી મજાક થતી હતી. તેમાં આજે ઘણો બધો બદલાવ આવ્યો છે.’